**Резолюция №16**

**За организационно развитие и укрепване на синдикалните структури: динамична, подкрепяща и модерна – синдикалната организация на 21-ви век**

Организационното развитие и укрепване е жизненоважен приоритет за КТ “Подкрепа“ - за нас е изключително важно не само да оптимизираме действащата до момента структура и да консолидираме нашата членска маса, но и да приобщим към нея значителна част от новата, „по-разнородна и модерна“ работна сила. На второ място трябва да се противопоставим на нарастващата враждебност на някои работодатели към нашето присъствие и участие на работното място и да утвърдим синдикалната организация като място на диалог, солидарност и подкрепа.

В изпълнение на тези две основни цели ние ще приложим цялостен подход, обхващащ всички аспекти на организационната дейност, такива като синдикално членство, обучение, участие в социалния диалог и колективното трудово договаряне, работа в експертни органи, комуникация, сътрудничество и обмен на добри практики с други организации.

Постигането на подобно устойчиво организационно развитие предполага КТ “Подкрепа“ да осъществи целенасочени действия в следните основни направления:

* Да работи активно за повишаване на общественото доверие в колективната защита на правата на работещите в България. Българските граждани години наред очакват управляващите у нас да започнат да приемат мерки, които са в полза на работниците и защитават техните права - достойно заплащане за труда си, качествено образование и здравеопазване, достъпни социални услуги и спокойни и осигурени старини.
* Ще положим максимални усилия за привличане на нови синдикални членове - основно чрез активизиране работата на ниво предприятие чрез провеждането на информационни акции и директни разговори с работниците.
* Организиране по региони открити приемни за млади хора и за скоро навлезли в пазара на труда работници за запознаване с основните принципи на синдикализма – солидарност и взаимопомощ, като по този начин се повиши мотивацията им за синдикално членство.
* Създаване и използване на специализиран онлайн форум, който преди заседанието задълбочено да обсъди между членовете на Конфедеративния съвет актуалното състояние и измененията в трудовото и социално законодателство и на основа направените и приети предложения да се взимат решенията.
* Провеждане на проучване между синдикалните членове, с цел максимално опознаване на техните конкретни интереси в съответната работна среда и на реалните потребности от синдикална подкрепа и защита.
* Разработване и реализиране на програми за обучение на синдикалните председатели, особено на новоизбраните, с практическа и социална насоченост.
* Промяна на политиката по отношение на младите синдикални членове и създаване на възможности за тяхното включване в дейностите и в органите за управление и контрол на организацията
* създаване на специализирани екипи към Конфедеративния съвет по специфични синдикални дейности, които чрез дигитални инструменти да подпомагат професионалните и регионални структури на конкретни въпроси, свързани с трудовото право, условията на труд, заплащането, професионалното обучение и преквалификация.

Работещите хора в България несъмнено заслужават по-голяма сигурност, по-добри възможности за развитие и по-качествен стандарт на живот. Именно решителното подобряване на стандарта на живот ще бъде в центъра на нашите действия и ние решително ще продължим усилията си за изграждане на мостове към по-широк кръг работници, независимо от техния трудов статус, за да осигурим социална справедливост и защита на основните трудови и синдикални права! Ние ще преодолеем множеството предизвикателства заедно, защото нашата сила е в солидарността и единството!